Sigurður Atli Sigurðsson er fjölhæfur og drátthagur myndlistarmaður sem er með mörg járn í eldinum . Sigurður Atli Sigurðsson , myndlistarmaður og kennari við Listaháskóla Íslands , hefur komið víða við á ferlinum þrátt fyrir ungan aldur , sýnt á fjölmörgum sýningum og tekið þátt í uppákomum víðsvegar um heim . Hann hefur tileinkað sér ýmsar aðferðir prentlistarinnar en einnig unnið með teikningar , málverk , skúlptúr og ljósmyndun ásamt innsetningum og gjörningalist . Í verkum sínum dregur hann upp birtingarmyndir sköpunarferlisins í daglegum atburðum og tilviljanakenndum mannlegum gjörðum og skoðar hvernig tengsl tungumáls , mynda og menningarsamhengis hafa áhrif á merkingu . Í verkunum vinnur hann með hin ýmsu efni allt frá pappír , yfir í barnaleir og textíl . En hvernig verk er Sigurður Atli helst að gera og fyrir hvað ? „ Ég vinn mikið í grafík , sérstaklega með silkiþrykk , en þá oft í bland við málverk , teikningar eða ljósmyndun , “ segir hann . „ Stundum skila verkin sér best í formi skúlptúrs eða innsetninga . “ Hvaða efni vinnurðu helst með ? „ Þegar maður vinnur í grafík eru það pappír og prentfarvi . En ég vinn oft með leir , þá einna helst barnaleir . Það er eitthvað alveg ómótstæðilegt við það að móta eitthvað með höndunum , þó að það sé bara einhver klessa . Ég vinn líka stundum með textíl . “ Sigurði Atla þykir mikilvægt að vera umhverfisvænn í sinni listsköpun og notast til að mynda við umhverfisvænstu prentaðferð í heimi við störf sín . „ Þetta skiptir mig verulegu máli , “ segir hann , „ það er svo margt hægt að gera til að framleiðsluferlið verði umhverfisvænna . Það sem liggur beinast við er að flokka úrgang á verkstæðinu og ég reyni að nota endurunninn pappír þegar það hentar . Undanfarið hef ég verið að kolefnisjafna efnisnotkunina á verkstæðinu . Einnig nota ég nánast eingöngu vatnsbaseraðan lit sem krefst þess ekki að maður noti leysiefni . Fyrir tveimur árum keypti ég Risograph-prentara fyrir Listaháskólann sem er umhverfisvænsta prentaðferð í heimi . Hann gengur fyrir litlu rafmagni af því að hann notast ekki við hitaelement . Hann notar líka vatnsbaserað sojablek og mastera úr bananatrefjum . “ Spurður hvort listsköpun hafi ávallt verið honum hugleikin , segist hann alltaf haft mjög mikinn áhuga á öllu sjónrænu og líka haft áhuga á tónlist . „ Ég var drátthagur sem barn en hafði líka mikla þörf fyrir að búa eitthvað til og þá skipti það ekki máli í hvaða formi það var . “ En hvað finnst honum um íslenska myndlist almennt ? „ Það er mikil gróska í íslenskri myndlist og merkileg saga , þó að hún sé stutt . Mér finnst líka svo margir hérlendis fást við einhverskonar listsköpun þó að þeir starfi við annað , sem er jákvætt . Ætli þetta eigi ekki rætur að rekja í sagnahefðinni okkar . Þetta er líklega genetískt , við höfum þurft á skáldskapnum að halda til að komast í gegnum erfiðleikana sem við bjuggum við , “ segir Sigurður Atli , en hægt er að kynna sér verk hans nánar á vefsíðunni www.sigurduratli.com